O‘zbekiston e-sport bo‘yicha Jahon chempionatida beshinchi o‘rinni egalladi

Xitoyda o‘tkazilgan e-sport bo‘yicha World Cyber Games 2013 Jahon chempionatida O‘zbekiston terma jamoasi FIFA14 video o‘yini bo‘yicha yakuniy hisoblarga ko‘ra beshinchi o‘rinni egallashga muvaffaq bo‘ldi. Bu haqda terma jamoaning bosh homiysi – Beeline kompaniyasining matbuot xizmatiga asoslanib, Gazeta.uz xabar tarqatdi.

Jahonning asosiy kibero‘yinlarida mamlakatimiz sharafini Zo‘r-Zo‘r UCG 2013 O‘zbekiston Chempionati g‘olibi Abdusopi Qayumov va amaldagi Osiyo chempioni Pavel Saprikin himoya qildi. Har ikki e-sportchi mashhur futbol simulyatori FIFA14 bo‘yicha mahoratini namoyish etdi.
Xalqaro musobaqalar debyutanti Abdusopi Qayumov chorak finalgacha yetib borib, ikki uchrashuv natijasiga ko‘ra argentinalik geymer Xuan Fransisko Sotulloga imkoniyatni boy berdi.
Abdusopi Qayumovning FIFA14 bo‘yicha jahon birinchiligidagi g‘alabalari O‘zbekistonga beshinchi o‘rinni olib berdi.
O‘zbekiston terma jamoasi rahbari Aleksandr Suchkovning so‘zlariga ko‘ra, Abdusopi Qayumov o‘z g‘alabasi bilan jahon kibersporti elitasiga kirishga muvaffaq bo‘ldi. Suchkov, shuningdek, O‘zbekistonning AIMAG 2013 Osiyo O‘yinlaridagi muvafaqqiyatli ishtiroki, World Cyber Games 2013’da ishtiroki, o‘zbekistonlik sportchilarning jahon geymerlari bilan kuch sinashgani yuqori natija ekanligini ta’kidladi.